Overalt i Europa meldes der om flere og flere antisemitiske overgreb, og eksperter mener, at modstanden mod jøder og deres kultur er på sit højeste siden Anden Verdenskrig. I Frankrig blev antallet af indberetninger fordoblet fra 2013 til 2014, og Tyskland kunne i 2014 melde om det højeste antal antisemitiske hændelser i 5 år. Langt størstedelen begået af højreekstremister.

Men det ser ikke ud til, at antisemitismen er særlig rodfæstet i Danmark, viser en meningsmåling, som Megafon har lavet for Politiken og TV 2.

Kun 3 procent siger, at de ’føler en vis modvilje mod jøder’. 5 procent er enige i, at ’jøderne altid har skabt problemer i de lande, de har boet i’ og i, at ’jøderne selv bærer en stor del af skylden for, at de bliver forfulgt’. 6 procent mener, at jøder ’er blevet rige på andres bekostning’.